b"\n_START_ARTICLE_\nBiblioteca Popular de Valls\n_START_SECTION_\nDescripci\xc3\xb3\n_START_PARAGRAPH_\n\xc3\x89s un edifici a\xc3\xafllat. La fa\xc3\xa7ana principal presenta tres cossos, un central i dos laterals sim\xc3\xa8trics, damunt dels quals s'eleven dos templets de base circular amb vuit columnetes j\xc3\xb2niques que sostenen una volta semiesf\xc3\xa8rica. El cos central est\xc3\xa0 format per dues columnes i quatre pilastres j\xc3\xb2niques, i d\xc3\xb3na acc\xc3\xa9s al vest\xc3\xadbul d'entrada. L'acabament el forma un front\xc3\xb3 coronat per un timp\xc3\xa0 de l\xc3\xadnia sinuosa. Est\xc3\xa0 constru\xc3\xaft amb ma\xc3\xb3 i arrebossat. Est\xc3\xa0 pintat de gris i blanc.\n_START_SECTION_\nHist\xc3\xb2ria\n_START_PARAGRAPH_\nFou la primera biblioteca popular creada per la Mancomunitat de Catalunya. L'obra s'encarreg\xc3\xa0 a l'arquitecte Llu\xc3\xads Planas i Calvet, i el senyor Francesc Dasca i Boada facilit\xc3\xa0 el proc\xc3\xa9s de creaci\xc3\xb3 amb la donaci\xc3\xb3 del terreny. La col\xc2\xb7locaci\xc3\xb3 de la primera pedra data del 23 d'octubre de 1916. El 24 de juny de 1918 s'inaugur\xc3\xa0 i el 16 de juliol del mateix any s'obr\xc3\xad al p\xc3\xbablic. El maig de 1920 s'establ\xc3\xad el servei de pr\xc3\xa9stec. Recentment, l'any 1981, es van fer obres de condicionament i millora._NEWLINE_Despr\xc3\xa9s d'un llarg proc\xc3\xa9s d'abandonament i posterior restauraci\xc3\xb3 a c\xc3\xa0rrec de la Diputaci\xc3\xb3 de Tarragona, es van tornar a obrir les portes, coincidint amb la festivitat de le Decennals de la Mare de D\xc3\xa9u de la Candela (febrer 2011), amb una exposici\xc3\xb3 sobre l'escriptor vallenc Narc\xc3\xads Oller. Aquesta exposici\xc3\xb3 recreava l'ambient d'estudi on Narc\xc3\xads Oller perfilava les seves novel\xc2\xb7les."